**oblivion tango**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

întunericul îşi întinde strunele

peste memoriile ascunse în scrinul minţii

odaia e îngustă ca o cutie de chibrituri

doar sângele aleargă prin inimă

în ritmul aceluiaşi tango

dansat cândva pe cadranul ceasului

nopţile la fel de lungi

strângându-mi trupul în braţe

apneic şi fierbinte

sufletul captiv în infernul pasiunii

de care te faci vinovat

paşii mei urmându-ţi parfumul

buzele cercetând

cu setea de aer a celei ascunse în vidul singurătăţii

uitarea este un provizorat amar

te recapitulez noapte de noapte

dansând pe cadranul palid al timpului de una singură

şi încă sper

că ne vom aminti „oblivion”

\*\*\*

noaptea întinde degetele lungi

ciupește corzile inimii în ritmul ceasului

cu inițialele noastre încrustate pe cearcănul lunii

în viața aceasta am murit de două ori

sub sărutul carmin al primăverilor

în care învățam să-ți urmez pașii

acordurile suple rup din răsărit

geană după geană

plutind metafizic

mă disipez în epicentrul pasiunii

plin de vinovăția fiecărei note

risipite pe portalul tomnatic al tăcerii

îți cer un bis

paso-doble al începutului canicular

rana din coastă nu mă lasă să uit

lancea lui longinus trăiește în mine

sângerând noapte de noapte

în cupa magnoliei albe

până când îmi vei cânta la ureche

„oblivion”

liliana trif ioan grigoraș